***Heltene er trette*** er en norsk roman, utgitt som bok nummer 78 i den 83 bind store serien om western-helten og US-marshalen Morgan Kane. Boka ble lansert i 1976, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 610 og kostet seks kroner. 

Da leserne møter Kane i *Heltene er trette* har han gjennomlevd 42 år (og 77 bøker), en vond barndomstid, en hard ungdomstid, bitende iskulde, glødende ørkenhete, knyttneveslag, skuddsår, knivkutt, kjederøyking, risikosex, brennevin i bøttevis og generelt hatt en lite helsefremmende, ulykkesrelatert adferd i svært belastende yrker. Vinteren 1898 har han mistet marshal-stjernen og endt opp i et stinkende, snuskete rom i Seattles slum, under skitne ulltepper, med dobbeltsidig lungebetennelse, trolig pleuritt, potenssvikt, kronisk malaria, grått hår og underernæring - der han med framskreden alkoholisme prøver å drikke seg ihjel, mer enn trett... 

Men nok en gang stables han på beina. Denne gangen er det det gode mennesket Jesse Rawlins, fortsatt i jobb hos Pinkerton, som haler menneskevraket Kane opp fra avgrunnen. Rawlins trenger ham nemlig til livvaktjobb for attentat-truede Theodore Roosevelt, mannen som nå er oberst og står i spissen for amerikanske styrker i en kommende invasjon på Cuba, og som snart skal bli president.

Rawlins sleper Kane med til lege, med på toget til Pinkerton-ledelsen i Denver, med på middag til sin egen familie og kona, lærerinnen Alice Trenton (Som det viser seg i realiteten er Etta Place, sentral i seriens tidligere - og kommende - bøker om «the wild bunch»!) før han ender på toget sørover til San Antonio og Roosevelts styrker.

Men det krever tid og handling, både å restituere Kane sånn noenlunde og forberede en invasjon sånn noenlunde, ergo må vi vente til neste bok før ferden over havet til Den spansk-amerikanske krigen: *Cuba libre!*.

Mottagelsen av boka
-------------------

Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykte man 80 000.

Seriens popularitet gjorde at *Heltene er trette* likevel snart måtte trykkes på nytt. Mens den fortsatt ble utgitt i Bladkompaniets opprinnelige pocket-serie kom boka i minst to opplag.

Og utgivelsene var ikke begrenset til Norge. 

Boka kom i 1978 i Danmark på Winther som *Heltene er trætte*. 
I 1980 kom den i Sverige på B. Wahlströms Bokförlag som *Livvakten*. 
I 1982 kom den i Finland på Otava som *Henkivartija* (Livvakt).
Island fikk også sin Prenthusið-utgave: *Úr klóm Bakkusar* (Ut av Bacchus' klør).

Senere utgivelser
-----------------

Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med *Den siste jakten*. Nå havnet *Heltene er trette* i bok 41, sammen med *Kane’s stjerne*. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom *Heltene er trette* i 2008 som bok 79, i bind 78-79. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. *Heltene er trette* kom i 2015, fortsatt som bok nr. 79 i serien, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 79 i serien er ført videre i senere utgivelser, som i Cappelen Damms lydbokversjon fra 2022, lest inn av Torgeir Reiten.

Referanser
----------

1. ↑  Hallbing selv angir 12-15000, se *Den store boka om Morgan Kane*, Atle Nielsen, Kjell Jørgen Holbye m. fl. Aller forlag 2014, side 291. Forleggeren Arnesen angir 15-16000, se Finn Arnesen: *Fra Rudolf Muus til Margit Sandemo : 75 års folkelesning fra Bladkompaniet AS*, Bladkompaniet 1990, side 122
2. ↑  Finn Arnesen: *Fra Rudolf Muus til Margit Sandemo : 75 års folkelesning fra Bladkompaniet AS*, Bladkompaniet 1990, side 122
3. ↑  Antall opplag er angitt på bokoversikt i 6. opplag av *Udyret fra Yuma*, Bladkompaniet 1972
4. ↑  «morgankane.org». Arkivert fra originalen 22. oktober 2022. Besøkt 10. november 2022.
5. ↑  morgankane.org[*død lenke*]
6. ↑  «morgankane.org». Arkivert fra originalen 19. oktober 2022. Besøkt 10. november 2022.
7. ↑  «morgankane.org». Arkivert fra originalen 20. oktober 2022. Besøkt 10. november 2022.
8. ↑  *Den store boka om Morgan Kane*, Atle Nielsen, Kjell Jørgen Holbye m. fl. Aller forlag 2014, side 322–323
9. ↑  Norsk lyd- og blindeskriftbibliotek
10. ↑  Presentasjon av lydboka *Heltene er trette* på Cappelen Damms nettsider

Kilder
------

* Atle Nielsen, Kjell Jørgen Holbye m. fl.: *Den store boka om Morgan Kane*, Aller forlag 2014, side 298–299.


| * v
* d
* r
Bokserien *Morgan Kane* og hovedpersonen Morgan Kane av Louis Masterson (Kjell Hallbing) |
| --- |
| Bøkene | 

|  |  |
| --- | --- |
| 1966 | *Uten nåde* **·** *I dragens klør* **·** *Med revolver og stjerne* **·** *Med loven i ryggen* |
| 1967 | *En Rangers ære* **·** *Morder og marshal!* **·** *Pistoléro* **·** *Udyret fra Yuma* **·** *Djevelens marshal* **·** *Revolvermanns arv* **·** *Hevn!* **·** *Storm over Sonora* **·** *Jungelens lov* **·** *Ingen tårer for Morgan Kane* |
| 1968 | *Mellom liv og død (Morgan Kane - Texas Ranger)* **·** *Tilbake til kampen* **·** *Rio Grande* **·** *Bravado (Morgan Kane og smuglerne)* **·** *Galge-ekspressen* **·** *De piskede* **·** *Bøddelen fra Guerrero* **·** *Drep for loven* **·** *Duell i Tombstone* |
| 1969 | *Dette er døden, señor Kane* **·** *Coyoteros!* **·** *Helvete under null* **·** *De dødes dag* **·** *Blodig jord* **·** *Høyt spill i New Orleans* **·** *Apache!* **·** *Blod og gull* |
| 1970 | *Kane’s likemann* **·** *Dødsklokkene* **·** *Demonen fra Nicaragua* **·** *Hevnens engler* **·** *Gribbene i Sierra Madre* **·** *Død manns skygge* **·** *El Gringo* **·** *El Gringo’s hevn* **·** *Hardere enn stål* **·** *«Killer» Kane* **·** *$10 000 for Jesse Rawlins* **·** *For en neve pesos* **·** *El Gringo vender tilbake* |
| 1971 | *To desperados* **·** *Kane’s kvinner* **·** *Slavenes kyst* **·** *Kane’s våpen* **·** *Oklahoma terror* **·** *Kane’s colt* **·** *Morgan Kane – menneskejeger* **·** *Djevelens utvalgte* **·** *Tempelprestinnens gjenganger* **·** *Bøffelkrigen* **·** *Revolver til salgs* |
| 1972 | *Hevneren fra Tombstone* **·** *Duell i San Antonio* **·** *En colt til señora* **·** *Portrett av en revolvermann* **·** *Satans Horn* **·** *Morgan Kane og «The Wild Bunch»*  **·** *Tigeren fra Montana* **·** *Den gale hunden fra Utah* **·** *Tigeren er løs!* |
| 1973 | *Alaska marshal* **·** *Yukon’s onde ånd* **·** *Klondike ’97* **·** *Dommedag i Skagway* **·** *Legenden om Morgan Kane* **·** *Blodsporet til Santa Fe* |
| 1974 | *Comanche!* **·** *Den siste cheyenne* **·** *Der ørnene dør* **·** *Lovens bøddel* **·** *Kane’s lov* |
| 1975 | *Møte i Tascosa* **·** *I Morgan Kane’s fotspor* |
| 1976 | *Heltene er trette* **·** *Cuba libre!* **·** *Satans Kane!* |
| 1977 | *Bandidos Yanqui* |
| 1982 | *Den siste jakten* |
| 1985 | *Kane’s stjerne* |

 |
| Sønnen Paco Galàn | *Diablito-serien*: *Korset og sverdet* (1978) **·** *Lenken og fanen* (1978) **·** *Flammen og rosen* (1979)*El Diablo-serien*: *El Diablo* (1991) **·** *Askeneven* (1994) **·** *Fryktens port* (1996) **·** *Stormens øye* (1997) |
| Figurer | Morgan Kane **·** Paco Galàn (Diablito) **·** Linda Swift **·** Charlie Katz **·** Ed Zachary **·** Jesse Rawlins |
| Relaterte artikler | *Balladen om Morgan Kane* (sang av Benny Borg) **·** Finn Arnesen (forlegger) **·** Ernst Olsen Meister (tegner) |